**Prøveform: Spansk, etårigt valgfag i 9. klasse**

Prøven i spansk baserer sig på prøveformen i de øvrige fremmedsprog, engelsk, tysk og fransk, som der er gode erfaringer med, men der tages højde for, at eleverne kun har modtaget undervisning i spansk i et år. Prøven tilrettelægges som en individuel prøve.

I den sidste del af undervisningen tækker eleverne lod blandt emner, der har været behandlet i undervisningen, fx *Børneliv i Danmark og Spanien*. Forberedelsen finder sted i den sidste del af undervisningen op til prøveterminen med lærervejledning. Eleverne udarbejder en disposition med 4-5 talepunkter indenfor det lodtrukne emne, som skal indeholde elementer af kulturforståelse og – sammenligning. Eleverne vælger en tekst fra tekstopgivelserne, der har relation til emnet, og som de skal læse et mindre stykke op fra under eksaminationen, og som skal danne grundlag for en efterfølgende enkel samtale.

Eksaminationen varer 15 minutter inklusiv votering. Eleven starter med en 3 minutters fremlæggelse af sine talepunkter i relation til emnet på spansk. Der tales i enkle sætninger svarende til niveauet efter et års undervisning i et fremmedsprog. Derefter læser eleven et stykke op af den udvalgte tekst, som læreren udpeger. Læreren stiller enkle spørgsmål til tekstens personer/handling i relation til emnet og elevens egen hverdag.

Vurderingskriterier:

Prøven i det etårige valgfaget spansk baserer sig på viden om elevers niveau efter første år med et andet fremmedsprog (tysk/fransk). Eleverne prøves i at samtale om nære emner, kulturforståelse og -sammenligning på spansk i et enkelt sprog. Eleverne prøves i deres kompetencer indenfor fagets kompetenceområder og vurderes i henhold til deres opfyldelse af relevante faglige mål.

Ved tilmelding til forsøget forpligter skolen sig til et samarbejde med ministeriet om udarbejdelse af en uddybende prøvevejledning til det valgte fag. Arbejdet vil foregå i januar 2016.

Ved tilmelding forpligter skolen sig ligeledes til at deltage i en evaluering af forsøget.

Tilmelding til forsøget:

<http://www.uvm.dk/Uddannelser/Folkeskolen/Folkeskolens-proever/Tilrettelaeggelse/Tilmelding?smarturl404=true>

Tilmeldingsfrist: Den 1. december 2015